Beboer i området omkring baggård, hvor kvinde blev fundet dræbt søndag morgen, hørte flere mandsstemmer diskutere med en kvinde ved midnatstid.

Formodet 28-årig drabsmand fremstilles i grundlovsforhør klokken 15, men er han den eneste gerningsmand til drabet på kvinde, der blevet fundet i baggård i Hadsund? Det spørgsmål stiller en beboer sig selv, efter han i nat hørte stemmer diskutere i baggården ved midnatstid. - Jeg vågnede ved, at jeg hørte stemmer diskutere ude i baggården (hvor den dræbte blev fundet senere, red.), så jeg stod op og var irriteret over at blive vækket. Det bliver vi af og til, når folk har festet og været på værtshus, siger beboeren. (Vedkommendes navn er redaktionen bekendt, red.) De næste minutter hørte beboeren stemmer tale sammen. - Der var ikke nogen råben eller skrigen, det var snak, og jeg er overbevist om, at der var mere end en mandsstemme og en kvindestemme. Jeg kiggede ud af vinduet, men jeg kunne ikke se personerne eller noget andet usædvanligt, fortæller beboeren, der bor blot få meter fra findestedet. Tidligt i morges hørte beboeren så stemmer igen ude fra baggården. - Der var flere politifolk i gården og flere teknikere i hvide dragter. De kom også og snakkede med mig, men jeg kunne kun fortælle dem, at jeg ikke havde hørt andet end snak og ikke havde set noget. Det noterede de, og siden har jeg været hjemme, mens de har arbejdet på stedet. Oplysningerne er noteret af Nordjylland Politi, der dog mener, at de har fat i den rigtige. - Vi leder på nuværende tidspunkt ikke efter mere end én gerningsmand til drabet, men vi holder naturligvis alle muligheder åbne. Det kan være, at vi ved mere, når grundlovsforhøret er overstået, siger Niels Kronborg, vicepolitiinspektør ved Nordjyllands Politi. Den 28-årige mand, der er fra lokalområdet er sigtet efter straffelovens paragraf 239 og 139, han fremstilles i grundlovsforhør klokken 15 ved Retten i Aalborg.